รายการเดินหน้าประเทศไทย : มติคณะรัฐมนตรีฉบับประชาชน วันที่ 19 กันยายน 2560
คณะรัฐมนตรีอนุมัติหลักการแผนงานแก้ไขปัญหาอุทกภัยพื้นที่ลุ่มน้ำเจ้าพระยาตอนล่าง คลองระบายน้ำบางบาล-บางไทร ระยะทาง 22.4 กิโลเมตร เพื่อลดผลกระทบอุทกภัยซ้ำซากในพื้นที่ภาคกลาง รวมถึงเพิ่มประสิทธิภาพการเก็บกักน้ำ ทั้งนี้คลองระบายน้ำดังกล่าวผันน้ำสูงสุด 2,400 ลูกบาศก์เมตร/วินาที และระหว่างนี้นายกรัฐมนตรีมอบหมายให้คณะกรรมการทรัพยากรน้ำแห่งชาติ หรือ กนช. ไปศึกษารายละเอียดโครงการให้เชื่อมโยงแผนแก้ไขปัญหาน้ำทั่วประเทศและศึกษาปลกระทบที่อาจเกิดขึ้น เพราะเป็นโครงการขนาดใหญ่ ไปศึกษารายละเอียดแผนดังกล่าวการเชื่อมโยง สำหรับการดำเนินการที่ได้อนุมัติในวันนี้ เป็นกระบวนการจัดหาที่ดินควบคู่กับการสำรวจออกแบบ คาดว่ากระบวนการดังกล่าวจะแล้วเสร็จภายในปี 2562 ก่อนเสนอให้คณะรัฐมนตรีอนุมัติเริ่มดำเนินการก่อสร้างโครงการได้ภายในปี 2562 จะทำให้เริ่มก่อสร้างได้เร็วกว่าปกติ


คณะรัฐมนตรีเห็นชอบมาตรการภาษีเพื่อส่งเสริมการประกันสุขภาพ โดยยกเว้นเงินได้เท่าที่ผู้มีเงินได้จ่ายเป็นเบี้ยประกันภัยให้แก่บริษัทประกันชีวิต หรือบริษัทประกันวินาศภัยที่ประกอบกิจการในราชอาณาจักร สำหรับการประกันสุขภาพของผู้มีเงินได้ตามจำนวนที่จ่ายจริง แต่ไม่เกิน 15,000 บาท สำหรับเบี้ยประกันภัยที่ได้จ่ายตั้งแต่วันที่ 1 มกราคม 2560 เป็นต้นไป สำหรับการประกันชีวิตของผู้มีเงินได้มาหักเป็นค่าลดหย่อนได้ตามจำนวนที่จ่ายจริง แต่ไม่เกิน 100,000 บาท ส่วนกรณีสามีหรือภริยาของผู้มีเงินได้มีการประกันชีวิตและความเป็นสามีและภริยาได้มีอยู่ตลอดปีภาษี ผู้มีเงินได้มีสิทธินำค่าเบี้ยประกันชีวิตของสามีหรือภริยาของผู้มีเงินได้มาหักเป็นค่าลดหย่อนได้ตามจำนวนที่จ่ายจริง แต่ไม่เกิน 10,000 บาท